У С Т А В

на 
“ЗЕНИТ ИНВЕСТМЪНТ ХОЛДИНГ” АД (изм. ОСА ...12.2022 г.)
ГЛАВА I. ОБЩИ ПОЛОЖЕНИЯ


Чл. 1. СТАТУТ


(1). (Изм.ОС 18.09.2017) “ЗЕНИТ ИНВЕСТМЪНТ ХОЛДИНГ” АД е акционерно дружество и е юридическо лице по българското законодателство.

(2). (нова–30.06.2003г., изм.ОС 18.09.2017) “ЗЕНИТ ИНВЕСТМЪНТ ХОЛДИНГ” АД е публично дружество по смисъла на ЗППЦК, като това обстоятелство подлежи на вписване в Търговския регистър. 

(3) Дружеството е преуредило дейността си на основание параграф 4 от Преходните и Заключителните разпоредби на ЗПФ и е общ правоприемник на ОАИПФ “Зенит”АД. 
(4). С този Устав се уреждат отношенията между акционерите, организационната структура, управлението и разпределението на печалбите и загубите, както и други условия във връзка с учредяването, съществуването и прекратяването на дружеството.

Чл. 2. ФИРМА

(1). (Изм.ОС 18.09.2017) Фирмата на дружеството е “ ЗЕНИТ ИНВЕСТМЪНТ ХОЛДИНГ” АД.


(2). За краткост по-долу в този Устав се използва и съкратеното название Дружеството.


Чл. 3. СЕДАЛИЩЕ И АДРЕС НА УПРАВЛЕНИЕ


(1). (Изм.ОС 18.09.2017) Седалището на Дружеството е Република България, град София 1303, район ”Възраждане” 

(2). (Изм.ОС 11.06.2001, 18.09.2017) Адресът на управлението на Дружеството е Република България, град София 1303, район “Възраждане”., бул.”Тодор Александров” №73.

Чл. 4. ЦЕЛ НА ДЕЙНОСТТА НА ДРУЖЕСТВОТО

(1). Дружеството има за цел под различни допустими от закона форми да участва в други дружества или в тяхното управление като придобива участие в съществуващи търговски дружества, участва в създаването на нови дружества самостоятелно или съвместно с други лица.

 
Чл. 5. ПРЕДМЕТ НА ДЕЙНОСТ

(1). Предмета на дейност на дружеството е:

1. придобиване, управление, оценка и продажба на участия в български и чуждестранни дружества;

2. придобиване, управление и продажба на облигации;

3. придобиване, оценка и продажба на патенти, отстъпване на лицензни за използване на патенти на дружества, в които дружеството участва;

4. финансиране на дружества, в които дружеството участва;

(2). Дружеството не може:

1. да участва в дружество, което не е юридическо лице;

2. да придобива лицензии, които не са предназначени за използване в контролираните от него дружества;

3. да придобива недвижими имоти, които не са необходими за неговото обслужване.


(3). Дружеството може да извършва всякаква друга търговска дейност, освен забранените от закона.


Чл. 6. ДЪЩЕРНИ ДРУЖЕСТВА И ПРАВИЛА ЗА УЧАСТИЕ В ТЯХ

(1). Дружеството може да участва, да притежава или контролира дъщерни дружества като холдинг по смисъла на чл.277 и следващите от ТЗ;

(2). Създаването, придобиването на участие или контрол в дъщерните дружества, респективно отчуждаването им, както и конкретните условия за изброените действия става с решение на Съвета на директорите;

(3). Дружеството може да предоставя заеми само на дружества, в които има пряко участие или ги контролира.
(4). Размерът на предоставените суми не може да надвишава 10 пъти размера на капитала на холдинговото дружество.
(5). Размерът на депозитите от дъщерните дружества и предприятия не може да е три пъти по-голям от размера на капитала му.

Чл. 7. СРОК НА ДЕЙНОСТ НА ДРУЖЕСТВОТО


(1). Дружеството съществува за неопределен срок от време.
ГЛАВА II. КАПИТАЛ, ЗАЕМНИ СРЕДСТВА

Чл. 8. РАЗМЕР И СТРУКТУРА НА КАПИТАЛА


(1). Капиталът на дружеството е в размер на 248 364 (двеста четиридет и осем хиляди триста шестдесет и четири) лева.

(2). Капиталът е разпределен в 248 364 поименни акции с право на глас, с по 1 (един) лев номинална стойност на всяка акция.

Чл. 9. УВЕЛИЧАВАНЕ НА КАПИТАЛА

(1). Капиталът на дружеството може да бъде увеличаван по един от следните начини:
а) чрез издаване на нови поименни акции с право на един глас. При всяко увеличаване на капитала, органът на дружеството, който е компетентен да увеличава капитала в дадения момент определя номиналната и емисионната стойност на акциите и начините за реализацията им;

б) (изм.ОС 18.09.2017) чрез превръщане в акции на облигации, които са издадени като конвертируеми;


(2). Увеличаването на капитала е допустимо, само след като определеният в този Устав размер е напълно внесен. 

(3). Капиталът на дружеството не може да бъде увеличаван под условие, съгласно чл.195 от Търговския закон.

Чл. 10. УВЕЛИЧАВАНЕ НА КАПИТАЛА ОТ СЪВЕТА НА ДИРЕКТОРИТЕ 

(1). (изм.ОС 18.09.2017, изм. с решение на ОСА от ….12.2022 г.) В срок до 5 (пет) години от вписването на това изменение на Устава в Търговския регистър, Съветът на директорите на основание чл. 196, ал. 1 от Търговския закон има право да взема решения за увеличаване на капитала на Дружеството до достигане на общ номинален размер от 20 000 000 (двадесет милиона) лева чрез издаване на нови обикновени и/или привилегировани акции или чрез конвертиране на облигации в акции.

(2).  (изм.ОС 18.09.2017) В решението за увеличаване на капитала Съветът на директорите определя размера и целите на всяко увеличение; броя и вида на новите акции, правата и привилегиите по тях; срока и условията за прехвърляне на правата по смисъла на §1, т. 3 ЗППЦК, издадени срещу съществуващите акции; срока и условията за записване на новите акции; размера на емисионната стойност и срока и условията за заплащането й; инвестиционния посредник, на който се възлага осъществяването на подписката, както и другите обстоятелства, предвидени в нормативните актове.


Чл. 11. УВЕЛИЧАВАНЕ НА КАПИТАЛА СЪС СРЕДСТВА НА ДРУЖЕСТВОТО

(1). (изм.ОС 18.09.2017) Общото събрание на акционерите или Съветът на директорите, при условията на чл. 10, ал. 1 от Устава, може да увеличава капитала чрез превръщането на част от печалбата в капитал чрез емисия от акции, които се разпределят между акционерите без заплащане или с доплащане на стойността им, в съответствие с предвидения от закона ред.

(2). Решението се взема в срок до 3 месеца след приемането на годишния счетоводен отчет за изтеклата година и се одобрява от Общото събрание на акционерите с обикновено мнозинство.

(3). Новите акции се разпределят между акционерите, съразмерно на участието им в капитала до увеличаването му.


(4). (отм.ОС 18.09.2017) 

(5). (отм.ОС 18.09.2017) 

Чл. 12. НАМАЛЯВАНЕ НА КАПИТАЛА


(1). Капиталът на дружеството може да бъде намаляван с решение на Общото събрание на акционерите чрез обезсилване на акции.

(2). Акции могат да се обезсилват след придобиването им от дружеството.

(3). Дружеството може да изкупува обратно своите акции, при спазване изискванията на действащото законодателство.


Чл. 13. ПОЛЗВАНЕ НА ЗАЕМНИ СРЕДСТВА ОТ ДРУЖЕСТВОТО


(1). Дружеството може да взема заеми при условията на действащото законодателство.


(2). Решение или одобрение за получаване на заем се приема от Съвета на директорите.
ГЛАВА III. AKЦИИ ИЗДАВАНИ ОТ ДРУЖЕСТВОТО
Чл. 14. АКЦИИ


(1). Акцията е ценна книга, която удостоверява, че притежателят й участва с посочената в нея номинална стойност в капитала на Дружеството.


Чл. 15. БЕЗНАЛИЧНИ АКЦИИ


(1). (изм.ОС 18.09.2017) Дружеството издава само безналични акции.


(2). (изм.ОС 18.09.2017) Издаването и разпореждането с безналични акции има действие от регистрацията им в Централния Депозитар.


(3). (отм.ОС 18.09.2017) 

(4). (отм.ОС 18.09.2017) 

(5). Книгата на акционерите на дружеството се води от Централния депозитар.

Чл. 16. ЕМИСИОННА СТОЙНОСТ


(1). Емисионната стойност на акциите не може да бъде по-малка от номиналната.


(2). Минималната емисионна стойност при всяка нова емисия акции се определя с решение на органа, компетентен да увеличава капитала на дружеството в дадения момент.


(3). Разликата между номиналната и емисионната стойност се отнася във фонд “Резервен” на дружеството.


Чл. 17. НЕДЕЛИМОСТ


(1). Акциите са неделими.

(2). Когато акция принадлежи на няколко лица, те упражняват правата по нея заедно, като определят пълномощник. С оглед осъществяването на правата по акцията, пълномощникът следва да е упълномощен с изрично нотариално заверено пълномощно.


Чл. 18. ВИДОВЕ АКЦИИ


(1). Акциите на дружеството са поименни с право на един глас.


(2). Акциите на дружеството са безналични.


(3). (отм.ОС 18.09.2017) 

Чл. 19. КНИГА ЗА АКЦИОНЕРИТЕ


(1). (изм.ОС 18.09.2017) Книгата на акционерите на Дружеството се води от Централния депозитар, в която се вписват името и адреса, съответно фирмата, седалището и адреса на управление на притежателите на поименни безналични акции и се отбелязва номиналната стойност и броят на акциите.

Чл. 20. ПРЕХВЪРЛЯНЕ НА АКЦИИ


(1). Акциите на Дружеството се прехвърлят свободно, според волята на собствениците им, при условията на действащата нормативна уредба.


(2). (отм.ОС 18.09.2017) 
ГЛАВА IIIА. ОБЛИГАЦИОННИ ЗАЕМИ

(Нова ОС 18.09.2017)


Чл. 20а. (Нов ОС 18.09.2017) ИЗДАВАНЕ НА ОБЛИГАЦИИ 


(1) Облигации се издават по решение на Общото събрание на акционерите най-рано две финансови години след вписване на дружеството в Търговския регистър. С решението си Общото събрание определя вида на облигациите, начинът за формиране на дохода по тях, размера и всички останали параметри на облигационния заем при спазване разпоредбите на действащото законодателство и Устава.


(2) (Изм. С решение на Общото събрание на акционерите от ….12.2022 г.) В срок до 5 (пет) години от вписването на това изменение на Устава в Търговския регистър, Съветът на директорите може да приема решения за издаване на облигации (включително конвертируеми) в лева, евро или друга валута при общ номинален размер на облигационния заем до равностойността на 60 000 000 (шестдесет милиона) лева. Видът на облигациите, начинът за формиране на дохода по тях, размерът и всички останали параметри на облигационния заем се определят в решението на Съвета на директорите при спазване разпоредбите на действащото законодателство и Устава.

ГЛАВА IV. ПРАВА И ЗАДЪЛЖЕНИЯ НА АКЦИОНЕРИТЕ


Чл. 21. ПРАВА НА АКЦИОНЕРИТЕ


Всяка акция дава на своя притежател следните права:



а) право на един глас в Общото събрание на акционерите;



б) право на съразмерна част от печалбата на дружеството по реда на този Устав;



в) право на съразмерен ликвидационен дял;



г) право на контрол върху воденето на дружествените дела. 



д) други права, посочени в устава и нормативните актове, регулиращи тази дейност.

Чл. 22. ЗАДЪЛЖЕНИЯ НА АКЦИОНЕРИТЕ


(1). Всеки от акционерите е задължен:



а) да направи в определения срок записаната вноска;



б) да спазва останалите задължения, посочени в този устав.
ГЛАВА V. ОРГАНИ НА ДРУЖЕСТВОТО

Чл. 23. ОРГАНИ НА ДРУЖЕСТВОТО

(1). Органите на дружеството са Общото събрание на акционерите и Съвета на директорите.

Чл. 24. СЪСТАВ НА ОБЩОТО СЪБРАНИЕ НА АКЦИОНЕРИТЕ


(1). В Общото събрание участвуват всички акционери. Тези лица участвуват в Общото събрание лично или чрез представители, упълномощени с изрично писмено пълномощно за съответното заседание, което трябва да отговаря на изискванията на чл. 32, ал. 2 от настоящия Устав.


(2). Членовете на Съвета на директорите вземат участие в работата на Общото събрание без право на глас, освен ако са акционери.

Чл. 25. ОТКРИВАНЕ НА ОБЩОТО СЪБРАНИЕ


(1). Общото събрание се открива от Председателя на Съвета на директорите, който обявява кворума в залата и предлага от името на Съвета на директорите органи на събранието.

Чл. 26. КОМПЕТЕНТНОСТ НА ОБЩОТО СЪБРАНИЕ


(1). Общото събрание взема решения по следните въпроси;


а) изменя и допълва Устава;


б) увеличава и намалява капитала на дружеството;


в) преобразува и прекратява дружеството;
г) избира и освобождава членовете на Съвета на директорите и определя възнагражденията им;


д) (Изм. от ОС на 22.06.2009г.) назначава и освобождава дипломирани експерт-счетоводители по препоръка на Одитния комитет;

е) одобрява и приема годишния счетоводен отчет след заверка на назначените експерт-счетоводители;


ж) взема решение за разпределяне печалбата на дружеството;


з) назначава ликвидатори на дружеството;

и) освобождава от отговорност членовете на Съвета на директорите.

к) взема решение за издаването на облигации;

л) (нова-ОС на 22.06.2009г.) избира и освобождава Одитния комитет на дружеството и неговия Председател; 


(2). Общото събрание на акционерите решава и други въпроси, предоставени в неговата компетентност от Закона и този устав.

(3).(изм. от ОС на 22.06.2009г.) Решенията за изменения и допълнения в устава на дружеството, увеличаване или намаляване на капитала, преобразуване и прекратяване на дружеството, избор и освобождаване на членове на съветите, както и назначаването на ликвидатори се вписват в Търговския регистър и влизат в сила след вписването им, а по отношение на трети добросъвестни лица след обявяване на вписването.

Чл. 27. ПРОВЕЖДАНЕ НА ОБЩОТО СЪБРАНИЕ


(1). Общото събрание се провежда най-малко веднъж годишно. Общото събрание на акционерите се провежда по седалището на дружеството.

(2). Заседанията на Общото събрание се председателстват от Председател и Секретар, предложени от Съвета на директорите и избрани от събранието.


(3). (изм.ОС 18.09.2017) Преди провеждането на Общото събрание се извършва регистрация на участниците в него и проверка на пълномощните, които следва да отговарят на законовите изисквания.


Чл. 28. СВИКВАНЕ НА ОБЩОТО СЪБРАНИЕ


(1). Общото събрание се свиква от Съвет на директорите.


(2). Съветът на директорите подготвя свикването на общото събрание, определя дневния ред, както и изготвя всички необходими документи за провеждане на общото събрание. 

(3).(изм. от ОС на 22.06.2009г.) Свикването се извършва чрез покана, обявена в Търговския регистър, като от обявяването и до датата на Общото събрание трябва да има най-малко 30 дни. Поканата заедно с материалите за събранието се публикуват на интернет страницата на дружеството.

(4). На поименните акционери не се изпраща писмена покана.


(5). (изм. от ОС на 22.06.2009г.) Съдържанието на поканата за свикване на Общото събрание се определя според изискванията на действащото законодателство.


(6) (нова-30.06.2003г.) Поканата за свикване на общото събрание, заедно с материалите за общо събрание се изпращат на компетентния орган по ЗППЦК, централния депозитар и на регулирания пазар, където се търгуват акциите на дружеството. 


Чл. 29. ПРАВО НА СВЕДЕНИЕ


(1). (изм. –30.06.2003г., ОС на 22.06.2009г.)Писмените материали, свързани с дневния ред на Общото събрание, трябва да бъдат предоставени на разположение на акционерите най-късно до датата на обявяване на поканата за свикване на Общото събрание. Членовете на съвета на директорите са длъжни да отговарят вярно, изчерпателно и по същество на въпросите на акционерите, задавани на общото събрание.


Чл. 30. КВОРУМ

(1). За да може Общото събрание на акционерите да заседава и взема решения е необходим кворум от най-малко половината плюс една от всички акции на дружеството.


(2). При липса на кворум се насрочва ново заседание в срок до един месец и то е законно и може да взима решения независимо от представените на него акции.


(3). Датата на новото заседание може да бъде посочена в поканата за първото заседание.


Чл. 31. СПИСЪК НА ПРИСЪСТВАЩИТЕ


(1). За заседанието на Общото събрание се изготвя списък на присъстващите акционери и/или на техните представители, на броя на притежаваните или представляваните акции. Акционерите и представителите удостоверяват присъствието си с подпис. Списъкът се заверява от Председателя на събранието и Секретаря.


(2). (изм.ОС 18.09.2017) Присъствието на заседанието е валидно и съответните лица се вписват в списъка на присъствуващите, ако са собствениците на съответните акции надлежно вписани в книгата на акционерите. Акционерите и пълномощниците се легитимират с документ за самоличност за физическите лица и удостоверение за актуална съдебна регистрация за юридическите лица, както и оригинално писмено пълномощно за пълномощниците.


(3). За заседанието на Общото събрание се води протокол съгласно изискванията на Търговския закон.


(4). (нова-30.06.2003г.) Предложението за представляване на акционер или акционери с повече от 5% от гласовете в общото събрание на дружеството трябва да бъде публикувано в централен ежедневник или изпратено до всеки акционер, за който то се отнася и да е със съдържание определено от ЗППЦК.


Чл. 32. ГЛАСУВАНЕ И МНОЗИНСТВО


(1).(изм. от ОС на 22.06.2009г.) Право да гласуват имат лицата, вписани в регистрите на Централен депозитар четиринадесет дни преди датата на Общото събрание .


(2). Гласуването на Общото събрание е лично. Гласуването по пълномощие се допуска само при едновременно спазване на следните условия:

а) (изм. от ОС на 22.06.2009г.) наличие на оригинално писмено пълномощно, което да бъде за конкретното общо събрание, да бъде изрично и да има нормативно определено минимално съдържание, както и ако са спазени останалите изисквания на ЗППЦК.

б) преупълномощаване за гласуване не се допуска;


(3). Решенията на Общото събрание се приемат с обикновено мнозинство от представените на събранието гласове. За решенията по букви а, б, в и г от ал. 1 на чл.26 от този устав се изисква мнозинство от 2/3 от представените на събранието акции.

Чл. 33. КОНФЛИКТ НА ИНТЕРЕСИ

(1). Акционер или негов представител не може да участва в гласуването за:

а) предявяване на искове срещу него;

б) предприемане на действия или отказ от действия за осъществяване на отговорността му към дружеството.

             Чл. 34. ОРГАНИЗИРАНЕ РАБОТАТА НА ОБЩОТО СЪБРАНИЕ

(1). Всички останали въпроси, свързани с провеждането на Общото събрание, представителството, решенията и протокола се уреждат съобразно този устав и нормите на действащото законодателство.

             Чл. 35. СЪСТАВ НА СЪВЕТА НА ДИРЕКТОРИТЕ 

(1).Съветът на директорите се състои от три до седем физически или юридически лица. 

(2). Съветът на директорите избира от своя състав с обикновено мнозинство Председател и Изпълнителни директори.

Чл. 36. ПРАВОМОЩИЯ И МАНДАТ НА СЪВЕТА НА ДИРЕКТОРИТЕ 

(1). Съвета на директорите на дружеството се избира за срок от пет години, а първия Съвет на директорите се избира за срок от три години;

(2). Членовете на Съвета на директорите могат да бъдат преизбирани без ограничения;


(3). След изтичане на мандата, членовете на Съвета на директорите продължават да изпълняват своите функции до избиране от Общото събрание на акционерите на нов;

Чл. 37. РЕД ЗА РАБОТА НА СЪВЕТА НА ДИРЕКТОРИТЕ 

(1). Съветът на директорите може да заседава, ако на заседанието присъстват повече от половината от неговите членове;

(2). Участието в работата на Съвета на директорите е лично. Допуска се гласуване с изрично писмено пълномощно само доколкото пълномощник е друг член на Съвета. Никой присъстващ член не може да представлява повече от един отсъстващ; 

(3). Под “присъствие”, по смисъла на този и следващите членове, се разбира не само физическо присъствие на лицето в заседателната зала. “Присъстващ” е и този, който има възможност посредством различни технически средства (телефон, видеофон и др.) да осъществява пряк контакт с останалите членове на Съвета, намиращи се в заседателната зала, както и да участва в разискванията. Участието в гласуването на подобно лице е напълно валидно и се зачита при преброяването на гласовете.


(4). Съветът на директорите може да взема решения и неприсъствено, ако всички членове са заявили писмено съгласието си за решението.


(5). Съветът на директорите взема решения с обикновено мнозинство от присъстващите членове, освен в изрично предвидените в Търговския закон и този Устав случаи, когато се изисква по-голямо мнозинство или единодушие.


Чл. 38. ПРОТОКОЛИ 

(1). За решенията на Съвета на директорите се водят протоколи, които се подписват от всички членове, присъствали на заседанието;


(2). Протоколите се съхраняват в офиса на дружеството, като при поискване всеки член може да получи препис от протокол на заседание, освен в случаите, когато има решение на Съвета в обратен смисъл;

(3). Протоколите от заседанието на Съвета на директорите представляват търговска тайна, освен в случаите когато има решение на Съвета в обратен смисъл;

Чл. 39. ДЕЙНОСТ НА СЪВЕТА НА ДИРЕКТОРИТЕ

(1). Съвета на директорите приема правила за работата си до един месец от конституирането си.


(2). Съвета на директорите се събира на редовни заседания най-малко веднъж на три месеца.


(3). Всеки член на Съвета на директорите може да поиска от Председателя на Съвета да свика заседание за обсъждане на отделни въпроси. В този случай Председателя на Съвета  е длъжен да свика заседание като изпрати уведомления в едноседмичен срок преди датата на заседанието, освен, ако с оглед на спешността на въпроса, не се налага заседанието да бъде свикано в по-кратък срок.

(4). В уведомлението задължително се посочва мястото, датата, часа на заседанието и предложения дневен ред.


(5). Уведомлението по предходната алинея не е необходимо, в случай, че на предходното заседание на Съвета на директорите, присъстващите членове на Съвета са уведомени за мястото, датата, часа и дневния ред на следващото заседание.


(6). Всеки от членовете на Съвета на директорите може да изисква от Председателя или от други членове на Съвета необходимите материали, отнасящи се до въпросите, които ще бъдат разисквани на предстоящото заседание.


Чл. 40. ПРАВОМОЩИЯ НА СЪВЕТА НА ДИРЕКТОРИТЕ И ПРЕДСТАВИТЕЛНА ВЛАСТ

(1). Съветът на директорите взема всички решения по оперативната дейност на дружеството, с изключение на тези, които закона или този устав предоставят в изключителна компетентност на Общото събрание на акционерите;


(2). Съветът на директорите може да промени адреса на управление на дружеството;


(3). Съветът на директорите овластява един или двама от своите членове (изпълнителни директори) да представляват дружеството заедно и поотделно, като точния начин на представителство се определя в решението на Съвета на директорите за овластяването им;


(4). (изм.ОС 18.09.2017) Имената на лицата, овластени да представляват Дружеството се вписват в Търговски регистър;


(5). Членовете на Съвета на директорите имат еднакви права и задължения независимо от вътрешното разпределение на функциите и разпоредбите, с които се предоставя право на управление на представляващите членове;
Чл. 41. ПРЕДСЕДАТЕЛ НА СЪВЕТА НА ДИРЕКТОРИТЕ И ИЗПЪЛНИТЕЛНИ ДИРЕКТОРИ 
(1). За председател на Съвета на директорите може да бъде избирано само физическо лице;

(2). Председателят на Съвета на директорите:

1. свиква и председателства заседанията на Съвета и предлага дневния ред;

2. организира изпълнения на решения на общото събрание на акционерите и Съвета на директорите;

3. подписва и утвърждава всички вътрешни документи на дружеството;

4. може да съвместява и функциите на изпълнителен директор, съгласно настоящия устав;


(3). За Изпълнителен директор на дружеството може да бъде избирано само физическо лице.


(4). Изпълнителните директори представляват дружеството пред трети лица, както и във всички отношения на дружеството, възникнали в резултат на дейността му, изпълняват и други функции, които са им възложени с нормативен акт, с решение на общото събрание или Съвета на директорите.

Чл. 42. ИЗИСКВАНИЯ КЪМ ЧЛЕНОВЕТЕ НА СЪВЕТА НА ДИРЕКТОРИТЕ 

(1). Членовете на Съвета на директорите на дружеството трябва:

1. да не са осъждани на лишаване от свобода за умишлено престъпление от общ характер, както и да не е образувано срещу тях предварително производство за престъпление от общ характер;

2. да не са били членове на управителен или контролен орган или неограничено отговорни съдружници в дружество, когато то е прекратено поради несъстоятелност, ако са останали неудовлетворени кредитори;

3. (отм.ОС 18.09.2017);

(2). (нова-30.06.2003г.) Най-малко една трета от членовете на съвета на директорите трябва да бъдат независими лица по смисъла на ЗППЦК.

(3) (нова-30.06.2003г.) При възникване или промяна на обстоятелство, в резултат на което нормативните изисквания към съответен член на съвета на директорите вече не са спазени, той незабавно преустановява дейността си по изпълнение на функциите си в Съвета. В този случай съответния член упълномощава друг член на съвета на директорите да изпълнява функциите му и да участва във вземането на решения от негово име и по собствена преценка до избирането на нов член и вписването му в Търговския регистър. Изпълнителните членове незабавно уведомяват компетентния орган по ЗППЦК за обстоятелствата по настоящата алинея.

Чл. 43. ИЗИСКВАНИЯ ЗА ГРИЖА И ОТГОВОРНОСТ 
(1). Членовете на Съвета на директорите задължително дават гаранция за своето управление в размер, определен от общото събрание на акционерите, но не по-малко от тримесечното им брутно възнаграждение.

(2). Членовете на Съвета на директорите отговарят солидарно за вредите, които са причинили на дружеството. Всеки от членовете на Съвета на директорите може да бъде освободен от отговорност, ако се установи, че няма вина за настъпили вреди.

(3). (изм.-30.06.2003г.) Членовете на Съвета на директорите на дружеството са длъжни:

1.да изпълняват задълженията си с грижата на добър търговец по начин, който обосновано считат, че е в интерес на всички акционери на дружеството и като ползав само информация, за която обосновано считат, че е достоверна и пълна;

2. да проявяват лоялност към дружеството, като:

а) предпочитат интереса на дружеството пред своя собствен интерес;

б) избягват преки или косвени конфликти между своя интерес и интереса на дружеството, а ако такива конфликти възникнат своевременно и пълно ги разкриват писмено пред съответния орган и не участват, както и не оказват влияние върху останалите членове на съвета при вземането на решения в тези случаи;

в) не разпространяват непублична информация за дружеството и след като престанат да бъдат членове на съответния орган, до публичното оповестяване на съответните обстоятелства от дружеството; 

(4). До доказване на противното се предполага, че лицата по предходната алинея са действали в интерес на дружеството.

(5). Дейността на Съвета на директорите е конфиденциална. Членовете му са длъжни да не разгласяват по какъвто и да е начин сведения, които са им станали известни, относно дейността на дружеството, както и решенията на органите му. Който наруши задълженията си по тази алинея дължи обезщетение за всички вреди и пропуснати ползи причинени на дружеството. 


Чл. 43а (нов-30.06.2003г.) Директор за връзки с инвеститорите.

(1) Съветът на директорите назначава по трудов договор директор за връзки с инвеститорите 

(2) Директорът за връзки с инвеститорите трябва да има подходяща квалификация или опит за осъществяване на своите задължения и не може да бъде член на управителния орган или прокурист на дружеството.

(3) Директорът за връзки с инвеститорите:

1.  осъществява ефективна връзка между управителния орган на дружеството и неговите акционери и лицата, проявили интерес да инвестират в ценни книжа на дружеството, като им предоставя информация относно текущото финансово и икономическо състояние на дружеството, както и всяка друга информация, на която те имат право по закон в качеството им на акционери или инвеститори;


2.  отговаря за изпращане в законоустановения срок на материалите за свикано общо събрание до всички акционери, поискали да се запознаят с тях;


3.  води и съхранява верни и пълни протоколи от заседанията на управителния орган на дружеството;


4.  отговаря за навременното изпращане на всички необходими отчети и уведомления на дружеството до компетентния орган по ЗППЦК, регулирания пазар, на който се търгуват ценните книжа на дружеството, и Централния депозитар;


5.  води регистър за изпратените материали по т. 2 и 4, както и за постъпилите искания и предоставената информация по т. 1, като описва и причините в случай на непредоставяне на поискана информация.


(4) Директорът за връзки с инвеститорите се отчита за дейността си пред акционерите на годишното общо събрание.


(5) Лицата, които управляват дружеството, са длъжни да съдействат на директора за връзки с инвеститорите, както и да контролират изпълнението на функциите по ал. 3.

Чл. 43б (нов-ОС на 22.06.2009г.) ОДИТЕН КОМИТЕТ

 
(1) (изм.ОС 18.09.2017) Дружеството създава одитен комитет.


(2) (изм.ОС 18.09.2017) Членовете на одитния комитет се избират от общото събрание на акционерите  по предложение на председателя на съвета на директорите  на предприятието. За членове на одитния комитет могат да се избират и членове на съвета на директорите, които не са изпълнителни членове.


(3) (изм.ОС 18.09.2017) За членове на одитния комитет се избират лица, които притежават образователно-квалификационна степен "магистър", познания в областта, в която работи предприятието, като поне един от членовете трябва да има не по-малко от 5 години професионален стаж в областта на счетоводството или одита.


(4) (изм.ОС 18.09.2017) Мнозинството от членовете на одитния комитет са външни за и независими от предприятието. Независим член на одитен комитет не може да е:

1. член на съвета на директорите или служител на предприятието;

2. лице, което е в трайни търговски отношения с предприятието;

3. член на управителен или надзорен орган, прокурист или служител на лице по т. 2;

4. свързано лице с друг член на съвета на директорите на предприятието.


(5) (изм.ОС 18.09.2017) Липсата на обстоятелствата по ал. 4 се установява с писмена декларация, подадена преди датата на избора до общото събрание от всяко номинирано лице за член на одитен комитет. Когато едно или повече от тези обстоятелства възникнат след избора, съответният член на одитния комитет незабавно уведомява писмено съвета на директорите на предприятието и прекратява изпълняването на функциите си, като на негово място на следващото общо събрание се избира нов член.


(6) (нова ОС 18.09.2017) Председателят на одитния комитет се избира от неговите членове. Председателят също трябва да отговаря на изискванията по ал. 4.


(7) (нова ОС 18.09.2017) Общото събрание на акционерите одобрява статут на одитния комитет, в който се определят неговите функции, права и отговорности по отношение на финансовия одит, вътрешния контрол и вътрешния одит, както и взаимоотношенията му с органите за управление.

 
(8) (нова ОС 18.09.2017) Одитният комитет:


1. информира съвета на директорите на предприятието за резултатите от задължителния одит и пояснява по какъв начин задължителният одит е допринесъл за достоверността на финансовото отчитане, както и ролята на одитния комитет в този процес;


2. наблюдава процеса на финансово отчитане и представя препоръки и предложения, за да се гарантира неговата ефективност;


3. наблюдава ефективността на вътрешната контролна система, на системата за управление на риска и на дейността по вътрешен одит по отношение на финансовото отчитане в предприятието;


4. наблюдава задължителния одит на годишните финансови отчети, включително неговото извършване, като взема предвид констатациите и заключенията на Комисията за публичен надзор над регистрираните одитори по прилагането на чл. 26, параграф 6 от Регламент (ЕС) № 537/2014;


5. проверява и наблюдава независимостта на регистрираните одитори в съответствие с изискванията на глави шеста и седма от Закона за независимия финансов одит, както и с чл. 6 от Регламент (ЕС) № 537/2014, включително целесъобразността на предоставянето на услуги извън одита на одитираното предприятие по чл. 5 от същия регламент;


6. отговаря за процедурата за подбор на регистрирания одитор и препоръчва назначаването му с изключение на случаите, когато предприятието разполага с комисия за подбор;


7. уведомява Комисията за публичен надзор над регистрираните одитори, както и съвета на директорите на предприятието за всяко дадено одобрение по чл. 64, ал. 3 и чл. 66, ал. 3 от Закона за независимия финансов одит в 7-дневен срок от датата на решението;


8. отчита дейността си пред органа по назначаване;


9. изготвя и предоставя на Комисията за публичен надзор над регистрираните одитори в срок до 30 юни годишен доклад за дейността си.


(9) (нова ОС 18.09.2017) Съвета на Директорите  на предприятието осигурява достатъчни ресурси на одитния комитет за ефективно изпълнение на задълженията му.


(10) (нова ОС 18.09.2017) Членовете на Съвета на Директорите и служителите на предприятието са длъжни да оказват съдействие на одитния комитет при изпълнение на дейността му, включително да предоставят в разумни срокове поисканата от него информация.

ГЛАВА VI.  ГОДИШНО ФИНАНСОВО ПРИКЛЮЧВАНЕ И

РАЗПРЕДЕЛЯНЕ НА ДИВИДЕНТИТЕ

Чл. 44. ДОКУМЕНТИ ПО ГОДИШНОТО ПРИКЛЮЧВАНЕ


(1). До края на месец февруари ежегодно Съвета на директорите съставя за  изтеклата календарна година счетоводен отчет и доклад за дейността и го представя на избраните от Общото събрание експерт-счетоводители.


(2). Когато Общото събрание не е избрало експерт-счетоводители до изтичане на календарната година, по молба на Съвета на директорите  те се назначават от съда.


Чл. 45. ОТЧЕТ ЗА ДЕЙНОСТТА


(1). След постъпването на доклада на експерт-счетоводителя, Съвета на директорите приема счетоводния отчет, доклада за дейността, доклада на експерт- счетоводителя и изготвя предложение за разпределение на печалбата, след което свиква редовно общо събрание на акционерите.

(2). В доклада се описват протичането на дейността и състоянието на дружеството и се разяснява годишния счетоводен отчет.


Чл. 46. РАЗПРЕДЕЛЕНИЕ НА ПЕЧАЛБАТА


(1). На разпределение в края на всяка финансова година, подлежи печалбата след данъчно облагане и след покриване на евентуални загуби от предходни години.


(2). (изм.ОС 18.09.2017) Разпределението на печалбата се извършва по следния ред и начин:



а) най-малко 10% от печалбата се отделя във фонд “Резервен” докато средствата във фонда достигнат 10% от капитала на дружеството, при спазване на изискванията на чл. 246 от Търговския закон;



б) останалата част се разпределя по решение на Общото събрание по предложение на Съвета на директорите.

Чл. 47. УСЛОВИЯ И РЕД ЗА РАЗПРЕДЕЛЯНЕ НА ДИВИДЕНТИ

(1). (изм.ОС 18.09.2017) Правото да получат дивидент имат лицата, вписани в регистрите на Централния депозитар като акционери с право на дивидент на 14-ия ден след деня на общото събрание, на което е приет годишният финансов отчет и е взето решение за разпределение на печалбата

(2). (изм.ОС 18.09.2017) Дивидентите се изплащат не по-късно от три месеца след провеждане на съответното заседание на Общото събрание на дружеството.

(3). (отм.ОС 18.09.2017)

(4). (отм.ОС 18.09.2017) 

Чл. 48. ФОНД РЕЗЕРВЕН

(1). Дружеството образува фонд “Резервен”, който набира средства от следните източници:

а) делът от печалбата, който се заделя, докато средствата във фонд “Резервен” достигнат 1/10 или по-голяма част от капитала, определен в този Устав;


б) средствата, получени от разликата между емисионната и номиналната стойност на акциите при издаването им;


в) други източници, предвидени в този Устав, по решение на Общото събрание или с нормативни актове, касаещи дейността на дружеството.

(2). Когато средствата на фонд “Резервен” надхвърлят 1/10 част от определения в този устав капитал, по-големият размер може да бъде използван и за увеличение на капитала.
ГЛАВА VIII. ПРЕОБРАЗУВАНЕ И ПРЕКРАТЯВАНЕ НА ДРУЖЕСТВОТО

Чл. 49. ПРЕОБРАЗУВАНЕ

(1). Решението за преобразуване се приема от Общото събрание на акционерите с мнозинство 2/3 от представените акции.


Чл. 50. ПРЕКРАТЯВАНЕ

(1). Дружеството може да се прекрати при следните обстоятелства:


а) по решение на Общото събрание;


б) при обявяването му в несъстоятелност по предвидения в закона ред;


в) в други, предвидени в закона случаи


(2). Решението за прекратяване на дружеството следва да бъде взето с мнозинство 2/3 от всички акции на дружеството.




ЗАКЛЮЧИТЕЛНИ РАЗПОРЕДБИ

§1. (изм.-30.06.2003г.) За всички неуредени в този Устав въпроси се прилагат разпоредбите на нормативни актове, регулиращи съответната правна материя. В случай, че след приемането на настоящия устав настъпят промени в законодателството и отделни негови текстове противоречат на императивни законови норми, същите да се считат за автоматично отменени без това да води до нищожност на настоящия устав.

В случаите, когато в отделни текстове от настоящия устав е извършено позоваване на конкретни нормативни актове или са посочени конкретни държавни органи и в последствие в резултат на промени в нормативната база се променят заглавията на посочените нормативните актове или същите бъдат отменени ще се счита, че новите заглавия респективно новите актове, които уреждат съответна правна област по право заместват кореспондиращите им позовавания в текстовете от настоящия устав без да е нужно последващо изменение на устава. Същото се отнася и за случаите с конкретно посочените държавни органи.”

§2.Този Устав е приет на Учредителното събрание на ОАИПФ “ЗЕНИТ” АД, проведено на 7 ноември 1996 г. в град София.

§3. Промените в настоящия устав са приети на Общо събрание на акционерите на дружеството от 2 септември 1997г., 27 март 1998г., 19 март 1999г., 15 октомври 1999г., 11 юни 2001г., 22.06.2009г., изм. ОС 18.09.2017 г., изм. с решение на ОСА от ….. декември 2022 г.
Ицрпълнителен директор:





Марин Стоев

